Patru mandate de percheziţie domiciliară, într-un dosar penal în care se efectuează cercetări pentru spălarea banilor, înşelăciune cu consecinţe deosebit de grave şi grup infracţional organizat, au fost puse în executare, miercuri, 29 mai, de către poliţiştii timişeni.
Potrivit unui comunicat transmis de Inspectoratul de Poliţie Judeţean (IPJ Timiş), mai multe persoane ar fi constituit un grup specializat pe inducerea în eroare a mai multor persoane, în vederea dobândirii de beneficii materiale însemnate, iar sumele de bani astfel obţinute ar fi fost transferate către diferite persoane care aveau rolul de a sprijini gruparea, în sensul disimulării sumelor de bani provenite din infracţiuni, sub forma mai multor tranzacţii bancare între conturile personale sau conturi controlate de aceştia.
Percheziţiile derulate miercuri, 29 mai, de poliţiştii Serviciului de Investigare a Criminalităţii Economice din cadrul Poliţiei Timiş, sub coordonarea procurorului Parchetului de pe lângă Tribunalul Timiş, au urmărit identificarea de înscrisuri, medii de stocare, documente, instrumente de plată electronice, precum şi orice alte mijloace de probă privitoare la efectuarea de operaţiuni bancare ilegale, respectiv a pierderii trasabilităţii şi a albirii unor sume însemnate de bani provenite din comiterea unor fapte ilicite.
În urma efectuării percheziţiilor, au fost ridicate mai multe înscrisuri, 14 telefoane mobile, două laptopuri, trei tablete electronice şi 25 de carduri bancare.
Percheziţiile au avut loc în cadrul acţiunii JUPITER, sub coordonarea Parchetului de pe lângă Înalta Curte de Casaţie şi Justiţie şi Inspectoratului General al Poliţiei Române.
Activităţile s-au desfăşurat în judeţele Timiş, Arad, Hunedoara şi Giurgiu şi au beneficiat de sprijinul Serviciului Criminalistic din cadrul Inspectoratului de Poliţie Judeţean Timiş.